La bandera histórica d'Asturies como toos saben ye azul cola Cruz de la Victoria de Pelayu nel centru en mariellu. La Cruz de la Victoria ye una xoya del pre-románicu asturianu, guardada na Catedral d'Uviéu. Ye la cruz que llevó'l rei Don Pelayu na batalla de Cuadonga nel añu 722. Foi emblema del Reinu d'Asturies y nel reináu d'Alfonsu III el Grande ye cuando más se tien usao como símbolu oficial n'edificios y documentos per tol reinu.  Durante la Edá Mediana conservóse la idea de la cruz como  símbolu d'Asturies, anque les confusiones cola cruz de los ánxeles o d'Alfonsu II entamaron a entecruzase al ser ésta'l símbolu de la ciudá y de la ilesia d'Uviéu. Nun ye hasta'l sieglu XVIII cuando resurde la idea de recuperar la Cruz de Pelayu como símbolu verdaderu d'Asturies. La primer obra publicada que lo recueye ye'l llibru Asturias ilustrada, de Joseph Manuel Trelles Villademoros (Talarén, Navia 1685 - Madrid, 1765), nel so primer tomu publicáu nel añu 1736. Trelles afirma qu'Asturies usa por  divisa la cruz de les Victories que ye la de carbayu que traía por estandarte Don Pelayu nes batalles.